**Γ΄ ΤΑΞΗ, ΝΕΟΕΛΛΗΝΙΚΗ ΓΛΩΣΣΑ, ΕΝΟΤΗΤΑ 1Η**

ΚΕΙΜΕΝΟ

Αποκαλόκαιρο.

«Έξω βρέχει. Σε κάθε σταγόνα γράφω "Σ' αγαπώ". Εύχομαι να βραχείς», έγραφε η μητέρα μας σε χαρτάκια που έβαζε μέσα στη τσέπη της ποδιάς μας, τις πρώτες μέρες του σχολείου, με τα πρωτοβρόχια. Χαρά μας να γυρνάμε σπίτι από το σχολείο, μούσκεμα. Έχοντας μέσα στη ψυχή μας έναν αόρατο και σπάνιο θησαυρό, ανεκτίμητης αξίας, χαράς και ευγνωμοσύνης. Αυτόν που λέγεται «ελληνικό καλοκαίρι».

Κάθε φορά που έρχεται το καλοκαίρι, από παιδί, βάζω στόχο να φωλιάσει καλά μέσα μου, άλλο ένα ελληνικό καλοκαίρι!

Το γιατί θα σας το εξηγήσω:

Για το παγωμένο καρπούζι, το φρέσκο αλλά και το γλυκό του κουταλιού μετά από μια μεσημεριανή σιέστα κάτω από τα πλατάνια. Για τον ελληνικό καφέ. Σκέτο πλάι στη μουσική των γάργαρων νερών της πηγής. Για την αιώρα που μας γνέφει η πλανεύτρα «έλα» και οι ώρες περνάνε μες το κουκούλι της συντροφιά με τους καλύτερους φίλους, τα βιβλία κι ένα φακό σπηλαιολόγων στο κεφάλι τα βράδυα. Για το καλημέρισμα των αηδονιών, για τις πιρουέτες των χελιδονιών στον καταγάλανο ουρανό, για τα χελωνάκια καρρέτα - καρρέτα που ξεμυτίζουν το σούρουπο από την άμμο για το μεγάλο τους ταξίδι.

Για τα τραγούδια μες στον ελαιώνα, παρέα με το βαθύ τζι-τζι των τζιτζικιών.

Για τις συναυλίες δίπλα στα κρυστάλλινα ποτάμια, δίπλα στα άγρια κύματα του πελάγους. Για την τρελή παρέα φωτογράφων που ξενυχτάμε νύχτες αφέγγαρες κάτω από την απεραντοσύνη των αστεριών φωτογραφίζοντας τον γαλαξία. Για τις ταβέρνες πλάι στο κύμα με θέα το ψαροκάικο και μια γλάστρα βασιλικού. Για τις ατέλειωτες, μοναχικές βόλτες στην παραλία, χιλιόμετρα περπάτημα παρέα με τον εαυτό μας, τον παντοτινό μας φίλο μονολογώντας στα ακαταλαβίστικα - δοκιμάστε το, είναι μεγάλη απόδραση από τα σκουπίδια του μυαλού. Για τις ανηφοριές στο μονοπάτι Ε4 στον Ταυγετο με τον πολυπράγμονα και πολυτεχνίτη πατέρα μέχρι το ξωκλήσι για να στήσουμε το εικονοστάσι. Για το γέλιο, παίζοντας αθώα κρυφτό στην πλατεία του μικρού χωριού μαζί με τα παιδιά. Για την ευφορία καθώς πέφτει το σούρουπο που μοσχοβολάνε τα γιασεμιά και τα νυχτολούλουδα. Για το νέκταρ που ρουφάμε από τους στήμονες του άνθους του αγιοκλήματος σε κάποιον φράχτη. Για τις παλιές ταινίες στα θερινά τα σινεμά της χώρας.

Για την κοινωνικότητα μα και το φλερτ που έρχονται μαζί με τη νύχτα, στην ταβέρνα με τις γιρλάντες από λαμπιόνια, με κρασί, μεζέδες και τη ζάλη ενός ξέφρενου μπάλου.

Αχ, Ελλάδα σε αγαπάμε. Πολύ.

Γινόμαστε ένα με το κρυστάλλινο βάθος της θάλασσάς σου. Κάνουμε μακροβούτια, ξαπλώνουμε στον ήλιο. Κι ύστερα, με το αλάτι πάνω μας, ένα ρούχο και καπέλο, ξυπόλητοι, τριγυρίζουμε από χωριό σε χωριό, ανάβουμε κερί στο εξωκλήσι και προσευχόμαστε.

Έχουμε πρώτα κλέψει σύκα, τραγουδώντας« Gracias a la vida que me a dado tanto" (σε ευχαριστούμε ζωή που μου δίνεις τόσα), μεθώντας τη καρδιά μας με κάθε καλοκαιρινό χάδι. Καλό μας φθινόπωρο!

(Γραμμένο στη στήλη "Εικόνες Ζωής", περιοδικό Έπαθλο, τ.118)

Φωτογραφία & Κείμενο: Μάρω Κουρή

ΠΑΡΑΤΗΡΗΣΕΙΣ

1. Να κάνετε περίληψη του κειμένου.
2. Να επισημάνετε τους επιρρηματικούς προσδιορισμούς στην τελευταία παράγραφο του κειμένου.
3. Να γράψετε μια παράγραφο με τις δικές σας σκέψεις για το καλοκαίρι. Πώς περάσατε; Πώς νιώθετε που τελείωσε;
4. Να γράψετε μια παράγραφο για το πώς αισθάνεστε εσείς για την Ελλάδα. Θα φεύγατε κάποτε για να πάτε κάπου αλλού και γιατί; Τι είναι για σας η Ελλάδα;
5. Να εντοπίσετε πέντε μεταφορικές εκφράσεις στο κείμενο; Σχολιάστε το ύφος και το λεξιλόγιο του κειμένου.